**Pohjois-Karjalan elinikäisen ohjauksen yhteistyöryhmä**

**Aika:** 29.9.2017, klo 13.00–16.00

**Paikka:** Ortodoksisen kulttuurikeskuksen alasali, Kauppakatu 44, Joensuu

**Läsnä:** Johanna Albert, Ville Elonheimo, Anu Huotari, Terhi Keltanen, Sirpa Kostamo, Sirja Möttönen, Jari Laukkanen, Lea Lihavainen, Mervi Kurula, Kimmo Niiranen, Liisa Pietarinen, Outi Suorsa, Paula Hiltunen (siht.), Reijo Vesakoivu (pj.)

1. **Kokouksen avaus**

Puheenjohtaja avasi kokouksen ja todettiin edellisen kokouksen muistion keskeisimmät asiat. Muistiot on saatavilla ELO-torissa.

1. **Valtakunnallisen ELO-ryhmän ajankohtaisia asioita**

Paula kertoi Kansallisen koulutuksen arviointikeskukselta (Karvilta) Pohjois-Karjalan ELO-ryhmälle tulleesta yhteydenotosta. Asia koskee kansallisen ohjauksen arviointikehikon laatimista, työ sisältää ohjauksen tilan arvioinnin ja ohjauksen laatumittareiden luomisen. Arvioinnin laativat Karvi yhteistyössä valtakunnallisen ohjauksen kehittämiskeskuksen (eVOKES) sekä valtakunnallisten ELO-toimijoiden kanssa (TEM, OKM, STM jne.) Tässä kokouksessa asian esittelyä varten oli saatu Raimo Vuorisen diaesitys (elinikäisen ohjauksen laadunhallinnan kehittäminen), joka on käsitelty valtakunnallisessa ELO-ryhmässä 8.6.2017. Esitys on tämän muistion liitteenä. Karvi haluaa nyt kuulla eri toimijoita työn etenemisessä ja yhdeksi kuultavaksi on valittu Pohjois-Karjalan ELO-ryhmä. Tähän alustavaa ohjeistusta oli saatu sähköpostilla viikko sitten. Tämä taustatieto on muistion toisessa liitteessä.

Kuulemistilaisuus on 25.10.2017 klo 9.00-11.00 Pohjois-Karjalan TE-toimiston Siihtala neuvottelutilassa, Torikatu 36, Joensuu. Karvin edustajat ovat yhteydessä videon välityksellä mutta kuultavan ryhmän toivotaan olevan yhdessä tilassa, jolloin vuorovaikutteinen keskustelu toteutuu jouhevammin.

Sovittiin tahot, joiden edustajat kutsutaan kuulemistilaisuuteen: tahot ovat Ohjauksen koulutus, perusopetus, lukio, ammattikorkeakoulu, ylipisto, Te-toimisto, Kela, Ohjaamo, järjestötoimijat, kunnan nuorisotoimi, AVI, Siun Sote ja Maakuntaliitto. Sovittiin myös henkilöt, joille kutsu lähetetään mahdollisimman pian tämän kokouksen jälkeen. Henkilöt voivat vielä arvioida oman tahonsa osallistujat. (kutsu on lähtenyt 2.10.)

Pohjois-Karjalan ELO-toimijoille tarjoutuu näin mahdollisuus vaikuttaa valtakunnallisen arviointimallin laatimiseen, jolla ohjataan toiminnan suuntaa ja rahoitusta tulevaisuudessa.

1. **Ohjaamo-toiminnan vakiinnuttaminen**

Reijo kertoi, että hallitus on keväällä puoliväliriihessä tehnyt päätöksen Ohjaamo-toimintamallin vakiinnuttamisesta valtakunnallisesti. Päätöksessä on kirjattu Ohjaamo toiminnan tavoitteet, valtakunnallisen ohjausryhmän perustaminen sekä toimintaan myönnettävä erillisrahoitus

5 M€ vuosina 2018-2021.

Rahat on jaettu maakunnittain siten, että Pohjois-Karjala voi rekrytoida kolme henkilöä neljän vuoden ajaksi. Raha tulee TE-toimiston momentin kautta mutta ei ole tarkoitettu TE-toimiston resurssiksi vaan Ohjaamo toiminnan koordinointiin ja kehittämiseen. Koska kunnat ovat pääsääntöisesti Ohjaamoiden ”kotipesänä”, asian vieminen eteenpäin vaatii neuvotteluja kuntien kanssa. Tätä työtä ELY-keskus tekee yhdessä muiden toimijoiden kuten Ohjaamo-hankkeen kanssa. Rekrytoinnin tulevat tapahtumaan tämän vuoden lopulla.

Asiasta keskusteltaessa korostettiin rekrytoinneissa oikeanlaisen osaamisen tärkeyttä ja toiminnan suunnittelussa laajan toimijakentän erilaisten järjestelmien ja toimintatapojen yhteensovittamista.

1. **Maakunnallinen ELO-toiminta**

Paula nosti aluksi esille ELO-toiminnan yleiset tavoitteet ja kertoi, mitä konkreettista maakunnallisessa ELO-toiminnassa on tehty viime vuosien aikana. Sovittiin, että tehdään kevyt tarkastelukierros siitä, missä tilanteessa voimassa olevan toimintasuunnitelman tavoitteiden toteutuminen on ja pyritään fokusoimaan kunkin siirtymävaiheen yksi keskeisin tavoite tai huolenaihe. Tämä siirtyisi ”viestikapulana” uudelle vuoden 2018 aloittavalle ELO-ryhmälle. Paula lähettää valmiin taulukko pohjan, johon pyydetään lyhyet kommentit kahden viikon sisällä.

Reijo johdatteli keskustelua siihen, mitä ELO-toiminnassa tulisi tehdä tulevaisuudessa ja miten.

Keskustelussa tuli esille mm. seuraavaa:

* on tärkeä pitää myös organisaatioiden johtotaso tietoisena toiminnasta, koska se helpottaa toimijoiden työtä ja antaa valtuutuksen tekemiseen (ELO-johtoryhmä)
* hyvää toiminnassa on ollut live-koulutukset/tilaisuudet/kokoukset, koska ovat tehokkaampia kuin vain etäyhteyksillä seurattavat tilaisuudet ja antavat tietoa koko laajan ohjauskentän toiminnasta.
* ELO-ryhmän kokoukset on toteutettu perinteisellä kokousmallilla ja hyvin teemoitettuna ovat antaneet paljon tietoa, kuitenkin osallistujilla voisi olla aktiivisempi rooli
* kun nykyinen ryhmä lopettaa tämän vuoden lopussa, uusi ryhmä olisi hyvä asettaa vuoden 2020 loppuun saakka ja näin pyrkiä turvaamaan siirtymä maakuntaan
* uudessa ELO-ryhmässä olisi hyvä olla mukana myös ohjauspalvelujen käyttäjä, samoin yritysten edustaja
* toiminnan sisällön osalta tuotiin esille kaksi ehdotusta:
  + ELO-ryhmän tulisi pyrkiä vaikuttamaan ja näkymään voimakkaammin; lehtijuttuja ja lausuntoja/aloitteita valtakunnalliselle ryhmälle, päättäjille ja julkisuuteen
  + kokousten muotoa voitaisiin muuttaa siten, että viralliset ns. tiedottamisasiat käsiteltäisiin lyhyesti ja kuhunkin kokoontumiseen valittaisiin jokin ajankohtainen/haasteellinen keskusteluteema. Teeman valinnassa vastuu jakautuisi ryhmän jäsenille, siten että kukin jäsen/toimijataho vuorollaan teeman valitessaan järjestäisi myös lyhyen alustuksen aiheesta ja sen pohjalta käytäisiin keskustelua. Keskustelu voi johtaa uusiin aloitteisiin, toimintatapoihin tai hankkeisiin tai vaikuttaa esim. maakuntaliiton suunnitelmiin/budjetointiin. Tärkeänä tavoitteena on kuitenkin aina yhteisen ymmärryksen ja tiedon lisääntyminen verkostossa.

1. **Osallistujien kuulumiset**

**Anu Huotari:** suurella osalla alle 25-vuotiaista puuttuu ammatillinen tutkinto, tässä voisi olla yksi keskusteluteema, mitä voidaan tehdä yhdessä.

**Kimmo Niiranen:** Etko-hanke on loppunut mutta ennakointi ja koulutusasioita maakuntaliitossa hoitavat Tuukka Arosara ja Eija Asikainen. MKL mukana Joensuun työllisyyden kasvu –ohjelmassa > huolena mm. suurena jatkuva työttömyys ja poismuutto.

**Sirja Möttönen**: vireillä opetussuunnitelmien uudistus ja laaja-alaistuvat tutkinnot sekä uudistuvat opiskelijavalinnat.

**Terhi Keltanen**: Aducate on käynnistänyt useiden yhteistyökumppaneiden kanssa koulutusten tarvekartoitusta ja uusia avauksia on tulossa.

**Johanna Albert**: OKM on myöntänyt lisärahoitusta opettajien täydennyskoulutukseen, mm. turvallisuusteemaan. Karvi käynnistää arvioinnin, joka kohdistuu oppilasarviointiin.

**Mervi Kurula:** uusia tukitoimia siirtymiin on kehitetty ja valmistaudutaan uusiin opiskelijavalinnan perusteisiin, jatkossa uraohjaus työelämään nousee vahvasti esille. Kesäkoulukokeilu on onnistunut ja palaute ohjaus ja tukitoimista on opiskelijapalautteessa ollut hyvä.

**Sirpa Kostamo:** lukiossa jo opiskeleville ja siellä ainevalintojaan tehneille on erittäin vaikea tilanne kun tiedossa ei ole millaiset valintaperusteet ovat käytössä nykyisten opiskelijoiden hakiessa korkea-asteelle. Huoli on myös siitä, että muut kasvukeskukset houkuttelevat pohjoiskarjalasia nuoria pois maakunnasta vaikka koulutusvaihtoehtoja olisi tarjolla mm. Joensuussa.

**Jari Laukkanen**: ohjauksen haasteita; perusopetuksen päättöarvostelu muuttuu, toisen asteen valintaperusteet muuttuvat jo ensi vuonna, opetussuunnitelmat muuttuvat 7. luokkalaisille. Joensuussa ilman opiskelupaikkaa jäi keväällä 6 nuorta - ei ole selkeää tahoa, joka hoitaisi!

**Ville Elonheimo:** maahanmuuttajien asiat hoidetaan hyvin Joensuussa ja Lieksassa, muualla toiminta hajanaisempaa. Simhe-hanke vierailee Aava-yhteisötilassa. Maahanmuuttajille osaamisentunnistaminen on tärkeää ja aina tähtäimenä työllistyminen.

**Lea Lihavainen:** OK-opintokeskuksen nimi on muuttunut, uusi nimi on Opintokeskus Sivis. Sivis tukee järjestöjen toimintaa ja sillä on 78 jäsenjärjestöä, joiden tavoitteena on ylläpitää kansalaisten hyvinvointia. Sivis järjestää koulutusta kolmella polulla; koulutus, järjestö ja digiosaaminen.

1. **Seuraava kokous**

Seuraava kokous, joka on nykyisen ryhmän viimeinen, pidetään joulukuussa. Tarkempi ajankohta ilmoitetaan myöhemmin.

Muistion laati Paula Hiltunen